**E L Ő T E R J E S Z T É S**



Balatonberényi Községi Önkormányzat

Képviselő-testületének

2021. június 28-ai

nyilvános rendkívüli ülésére

**Tárgy:**

Balatonberény TAK és településképvédelmi rendelet jogharmonizációja

Előadó:

Horváth László

Polgármester

**Tisztelt Képviselő-testület !**

A képviselő-testület a 12/2019.(I.31.) képviselő-testületi döntéssel kezdeményezte a Településrendezési Eszközök (továbbiakban: TRE) Településarculati Kézikönyv (továbbiakban: TAK) és településképvédelmi rendelet (TKR) módosítását: a rendeletek, szabályozások közötti jogharmonizáció megteremtése, a jóváhagyás óta felmerült igények biztosítása és hiányosságok felszámolása érdekében.

Balatonberény Község Önkormányzata 2017-ben elkészítette a településkép védelméről szóló 2016. évi LXXIV. törvény szerinti TAK-ját, valamint TKR-jét.

Emlékeztetőül a releváns döntések: 10/2018. (VI. 29.) önkormányzati rendelet Balatonberény településkép védelméről, 120/2017. (XII. 21.) Kt. határozat településképi arculati kézikönyv munkaanyagának elfogadásáról.

A hatékony és jogszerű működés érdekében egyidejűleg önkormányzati főépítész kinevezésére is sor került Tóth László keszthelyi építész megbízásával.

A szabályozások elfogadása óta eltelt időszakban lakossági igények, szakmai szempontú felvetések miatt szükséges ismét a településképvédelmi rendelet felülvizsgálata és módosítása.

A vele való munkakapcsolatban, a hivatkozott rendeletmódosítási javaslatok felülvizsgálatának tartalmi váza, legfontosabb igények listája elkészült, amellyel – a hasonló problémák kapcsán a közös hivatal többi (Balatonkeresztúr, Balatonmáriafürdő) településeivel együtt - megkerestük a nagy gyakorlattal rendelkező és a településeket ismerő ARKER-ÉPÍTÉSZ Stúdió Betéti Társaságot a rendeletalkotási javaslat elkészítésére.

A 2019. október 28-ai ülésen döntött a képviselő-testület arról, hogy a TKR felülvizsgálatával kapcsolatos előkészítéssel megbízza az ARKER-Építész Stúdió Bt-t, bruttó 150 e Ft megbízási díjjal.

Az elindított eljárás során kiderült, hogy Balatonberény község jóváhagyott TAK-al nem rendelkezik, elfogadásáról szóló döntés (határozat) nem készült. A TKR alapja a jóváhagyott TAK, melynek hiányában a jelenlegi rendelet jogsértő, a 314/2012. (XI.8.) Korm. rendeletben rögzített eljárási renddel ellentétesen került elfogadásra, így visszavonása szükséges.

A 120/2017. (XII.21.) Kt. határozat a TAK egy köztes eljárási szakaszát lezáró határozat, melyet követően került lefolytatásra a szakmai véleményezési szakasz. Az elfogadó határozatot ezt követően kellett volna a képviselő testületnek meghoznia, melynek mellékletét kellett volna képeznie a beérkezett véleményekkel lemódosított TAK-nak.

A második körös egyeztetés megkezdése előtt az állami főépítész a településkép védelméről szóló 10/2018.(VI.29.) önkormányzati rendelet hatályon kívül helyezésére hívta fel a figyelmet.

A fentiek figyelembe vételével a feladattal megbízott tervezőiroda, a kialakult helyzetet orvosolni szeretné jelen eljárás keretében.

A munka folyamán a TAK módosítása is szükségessé vált, annak tartalmi pontosítása, valamint TKR-ben új igényként szabályozandó témakörökkel történő kiegészítése miatt. A TAK módosítását a TKR második körös egyeztetésével párhuzamosan folytatjuk le.

**Határozati javaslat:**

Balatonberény Község Önkormányzatának Képviselő-testülete megtárgyalta a Településarculati Kézikönyv és településképvédelmi rendelet jogharmonizációja tárgyú előterjesztést. A képviselő-testület a településképvédelmi rendelet mellett a Településarculati Kézikönyv felülvizsgálatát is támogatja, és azt elrendeli a lakossági igények, szakmai szempontú felvetések miatt. Az ARKER-ÉPÍTÉSZ Stúdió Betéti Társasággal (7400 Kaposvár, Dózsa Gy. u. 21. sz.) megkötött településképvédelmi rendelet előkészítésére szóló megbízási szerződést, közös megegyezéssel, változatlan díjazás mellett (bruttó 150 e Ft) kiterjeszti a Településarculati kézikönyv felülvizsgálatára is.

Határidő: értesítésre azonnal

Felelős: Horváth László polgármester

Balatonberény, 2021. 06. 22.

Horváth László sk.

polgármester

**Balatonberény Község Képviselő-testületének**

**../2021.(VI ..) önkormányzati rendelete**

**10/2018.(VI.29.) önkormányzati rendelet hatályon kívül helyezéséről**

Balatonberény Község Önkormányzat Képviselő-testülete a jogalkotásról szóló 2010. évi CXXX. törvény 10. § (1) bekezdés a) pontja, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésében foglalt feladatkörében az alábbiakat rendeli el:

1.§. A Balatonberény településkép védelméről szóló 10/2018.(VI.29.) önkormányzati rendelet hatályát veszti.

2.§ A rendelet a kihirdetését követő napon lép hatályba.

Horváth László Mestyán Valéria

polgármester címzetes főjegyző

**Előzetes hatásvizsgálat**

A jogalkotásról szóló 2010. évi CXXX. törvény 17.§-a alapján Balatonberény Község Önkormányzat Képviselő-testületének  **10/2018.(VI.29.) számú önkormányzati rendelet hatályon kívül helyezéséről** kapcsolódóan elvégzett előzetes hatásvizsgálat eredményéről az alábbi tájékoztatást adom:

1. Társadalmi hatás: Nincs
2. Gazdasági, költségvetési hatás: nincs
3. Környezetvédelmi hatás: nincs.
4. Egészségügyi hatás: nincs
5. Adminisztratív terheket növelő hatás: Nincs.
6. A jogszabály megalkotásának szükségessége: Mert az önkormányzati rendelet nem lehet ellentétes magasabb szintű jogszabállyal, és az alapját képező arculati kézikönyvvel harmonizálnia kell.